Jong man op kampus vermoor | Maroela Media
Die polisie in Limpopo is op soek na 'n groep aanvallers wat 'n man op die kampus van die Universiteit van Venda aangeval en gestenig het.
Brig. Motlafela Mojapelo, polisiewoordvoerder, het gesê die voorval het Vrydag in die vroeë oggendure plaasgevind.
Die polisie het gereageer op angsbevange oproepe van inwoners oor 'n persoon wat deur 'n skare aangeval word. "By hulle aankoms op die kampus het die polisie 'n man, vermoedelik in sy 20's, met verskeie wonde en 'n verskeidenheid voorwerpe soos stokke en klippe rondom hom aangetref. Die skare was reeds uitmekaar," het Mojapelo gesê.
Hy was reeds dood.
"Die oorledene het 'n blou denimbroek, 'n wit T-hemp en swart Adidas-sokkies sonder skoene aangehad."
Genl.maj. Jan Scheepers, waarnemende polisiehoof in Limpopo, het die voorval – oënskynlik die jongste in 'n vlaag voorvalle van gepeupelreg – ten sterkste veroordeel.
Die slagoffer is nog nie uitgeken nie en die motief vir sy moord nog nie vasgestel nie.
Die polisie is besig met 'n reusesoektog na die skuldiges, het Mojapelo gesê.
SA het n aaklige plek geword en dit blyk duidelik dat daar nie n einde is nie
Raai saam met my, wat die koerante se volgende hoof opskrifte gaan wees. DIE POUS OP SY BESOEK AAN SUID AFRIKA IN SY BED VERMOOR. VIVA, VIVA
HIV, AK-47 & Hi-Ace
Hy moes iets verkeerd gedoen het. Ek kan nie glo dat n hele skare iemand so sal aanval sonder rede nie. Mense is oral moeg vir misdaad
Ek sal nooit ooit geweld goedkeur nie maar hierdie jongman moes iets ernstigs gedoen het dat die "bundu" hof besluit het die dood vir hom is die enigste uitweg. Ongelukkig kom moordenaars, verkragters ens skotvry vir die meeste part. Plaasaanvalle word net gesien as n plaasaanval, nie as: wrede verkragting, wrede moord, wrede marteling nie, dit word net as n plaasmoord bestempel :-(